text: Borgmester kæmper for sit politiske liv
  27 november 2012 kl. 11.00
  Ib Kristensen (V) skal kæmpe for sit politiske liv som borgmester i Billund på et opstillingsmøde i Venstre tirsdag aften.
  Venstre-vælgerforeningen har fået 400 nye medlemmer op til kampvalget. Det er en fordobling af medlemstallet.
  Derfor kan alt ske.
  Ib Kristensen, der bor i Grindsted skal forsvare sin titel som Venstres spidskandidat til borgmesterposten i Billund Kommune i hård konkurrence med partifællerne Klara Lyskjær Noe, Billund, og gruppeformand i byrådsgruppen, Robert Terkelsen, Filskov.
  - Det er jo medlemmerne, der bestemmer, og det er en fair proces, vi skal igennem, siger Ib Kristensen, der har en fortid som entreprenør. Han bliver på torsdag 61 år.
  Klara Lyskjær Noer er født 1957 og opvokset ved Holstebro, flyttede til Billund i 1987. Hun er leder af Fritidsklubben Gården. 
  Robert Terkelsen er født i 1963. Han overtog i 1992 sin bedstemors gård og opbyggede en minkfarm.
  Næste kommunalvalg holdes i november 2013.
  